କୋହଲିଙ୍କ ଦଳରେ ନାହାନ୍ତି ରୋହିତ!
କୋହଲିଙ୍କ ଦଳରେ ନାହାନ୍ତି ରୋହିତ!
Last updated Aug 3, 2019
ସେୟାର
ନୂଆଦିଲ୍ଲୀ: ଭାରତୀୟ ଦଳର ଅଧିନାୟକ ବିରାଟ କୋହଲି ଓ ଉପଅଧିନାୟକ ‌‌ରୋହିତ ଶର୍ମାଙ୍କ ମଧ୍ୟରେ ଫାଟ ସୃଷ୍ଟି ହୋଇଥିବା ଚର୍ଚ୍ଚା ଥମିବାର ନା ଧରୁନି। ଏବେ କୋହଲିଙ୍କର ଏକ ଟ୍ବିଟ୍‌ ଏଭଳି ସନ୍ଦେହକୁ ଦୃଢ଼ କରିଛି। ୱେଷ୍ଟଇଣ୍ଡିଜ୍‌ ବିପକ୍ଷ ଶୃଙ୍ଖଳା ଖେଳିବା ପାଇଁ ଏବେ ଆମେରିକାର ଫ୍ଲୋରିଡାରେ ରହିଥିବା ଭାରତୀୟ ଦଳ ସ୍ବଦେଶ ଛାଡ଼ିବା ପୂର୍ବରୁ କୋହଲି ତାଙ୍କ ଦଳୀୟ ସାଥୀମାନଙ୍କ ସହ ଏକ ଗ୍ରୁପ୍‌ ଫଟୋକୁ ଶୁକ୍ରବାର ସାମାଜିକ ଗଣମାଧ୍ୟମରେ ସେୟାର କରି ତା’ର କ୍ୟାପ୍‌ସନ୍‌ ‘ଦଳ’ ବୋଲି ଉଲ୍ଲେଖ କରିଛନ୍ତି। ହେଲେ ସେହି ଦଳରେ ରୋହିତ ଶର୍ମାଙ୍କୁ ଦେଖିବାକୁ ମିଳିନି। ଫଳରେ ଫଟୋରେ ରୋହିତ ଶର୍ମା କେଉଁଠି ବୋଲି ପ୍ରଶଂସକମାନେ ପ୍ରଶ୍ନ କରିବା ସହ ଆଶ୍ଚର୍ଯ୍ୟ ମଧ୍ୟ ହୋଇଛନ୍ତି। କୋହଲି ଆମେରିକାରୁ ଟ୍ବିଟର୍‌ରେ ସେୟାର କରିଥିବା ଏହି ଫଟୋରେ ଲୋକେଶ ରାହୁଲ୍‌, ଭୁବନେଶ୍ବର କୁମାର, ରବୀନ୍ଦ୍ର ଜା‌‌ଦେଜା, କ୍ରୁନାଲ ପାଣ୍ଡ୍ୟା, ନଭ୍‌ଦୀପ୍‌ ସାଇନି, ଖଲିଲ ଅହମ୍ମଦ ଓ ଶ୍ରେୟସ ଆୟରଙ୍କ ସହ ନିଜେ ରହିଛନ୍ତି। ତେବେ ଏହି ଫଟୋ ସାମାଜିକ ଗଣମାଧ୍ୟମରେ ପୋଷ୍ଟ ହେବା ପରେ ପରେ ପ୍ରଶଂସକମାନେ ରୋହିତ କେଉଁଠି? ସେ ଦଳରେ ନାହାନ୍ତି କି? ବୋଲି କୋହଲିଙ୍କ ଉଦେଶ୍ୟରେ ପ୍ରଶ୍ନ ଛାଡ଼ିଛନ୍ତି। ଜଣେ ପ୍ରଶଂସକ ଆମର ହିରୋ ରୋହ‌ିତ ଶର୍ମା କେଉଁଠି ବୋଲି ପଚାରିଥିଲା ବେଳେ ଅନ୍ୟ ଜଣେ ଟ୍ବିଟର ବ୍ୟବହାରକାରୀ ରୋହିତ କାହିଁକି ଦଳରେ ନାହାନ୍ତି ‌ବୋଲି ପ୍ରଶ୍ନ ଛାଡ଼ିଛନ୍ତି। କୋହଲିଙ୍କ ଏଭଳି ଫଟୋ ରୋହିତଙ୍କ ସହ ତାଙ୍କର ବିବାଦର ଅଧିକ ପର୍ଦାଫାସ କରିଛି। ରୋହିତଙ୍କ ସହ କୌଣସି ବିବାଦ ନଥିବା କଥା କୋହଲି ସଫେଇ ଦେବା ସାଙ୍ଗକୁ ଏହାକୁ କେବଳ ଗୁଜବ ବୋଲି କହୁଛନ୍ତି। ହେଲେ ଆମେରିକାରୁ ଦଳୀୟ ସାଥୀଙ୍କ ସହ ‌ଫଟୋ ଏବଂ ସେଥିରେ ରୋହିତଙ୍କୁ ଦେଖିବାକୁ ନମିଳିବା ଉଭୟଙ୍କ ମଧ୍ୟରେ ତିକ୍ତତା ଥିବା ପ୍ରଶଂସକଙ୍କ କଳ୍ପନାଜଳ୍ପନାକୁ ଖୋରୋକ ଯୋଗାଇଛି। ଆଉ ଜଣେ ପ୍ରଶଂସକ ଟ୍ବିଟ୍‌ କରିଛନ୍ତି, ରୋହିତ କାହାନ୍ତି? ତାଙ୍କୁ ଫଟୋରୁ ବାଦ୍‌ ଦେଇ ତୁମେ କ’ଣ ଗୁଜବକୁ ସତ୍ୟ ପ୍ରମାଣିତ କରିବାକୁ ଚାହୁଁଛ କି ‌ବୋଲି କୋହଲିଙ୍କୁ ପଚାରିଛନ୍ତି। ଅନ୍ୟପକ୍ଷରେ ଯଦି ଉଭୟଙ୍କ ମଧ୍ୟରେ କିଛି ବିବାଦ ନାହିଁ, ତେବେ ଉଭୟ ଖେଳାଳି ଏକାଠି ଫଟୋ ଉଠାଇ କଳ୍ପନାଜଳ୍ପନା‌ରେ ପୂର୍ଣ୍ଣଛେଦ ଟାଣନ୍ତୁ ବୋଲି ଜଣେ ପ୍ରଶଂସକ ଦାବି କରିଛନ୍ତି। ଆମେ ଭାରତୀୟ କ୍ରିକେଟ୍‌ର ବଡ଼ ପ୍ରଶଂସକ। ତୁମେ ଦୁହେଁ ଏକାଠି ଆତ୍ମୀୟତାର ସହ ଫଟୋ ଉଠାଇ ଆମକୁ ତିକ୍ତତା ନଥିବା ପ୍ରମାଣ ଦିଅ ବୋଲି ପ୍ରଶଂସକ ଜଣକ ଟ୍ବିଟରରେ ଲେଖିଛନ୍ତି।
ପୂର୍ବବର୍ତ୍ତୀ ଖବର